Ширинов О.Т. (Старший преподаватель. Сырдарьинский областной институт переподготовки и повышения квалификации работников народного образования)

(Гулистан, Узбекистан)

**Психология. Психолого-педогогичесские проблемы развития личности в современных условиях**

**ПСИХОЛОГИК ВА ПЕДАГОГИК ЁНДОШУВЛАРНИНГ ИНСОН ШАХСИ ШАКЛЛАНИШИДАГИ АҲАМИЯТИ**

Жаҳон психолог тадқиқотчиларининг тажрибасида кўрсатилишича, шахсни психологик тузилиши, психологик хусусиятлари характер хислати, темперамент хусусиятлари, иродавий сифатлари,ақлий қобилиятлари,истеъдод даражалари, барқарор қизиқишлари, ҳукмрон мотивлари,ҳиссиёт ва шу қобилиятларнинг бирикмаси ҳар хил яққол, алоҳида одамда бетакрор, барқарор турғун бирликни ташкил этади. Бу эса, ўз навбатида шахсни психологик тузилишининг нисбийлиги, қатъийлиги стереотиплиги тўғрисидаги фикрни қатъий тасдиқлашга имкон яратади. Демак, шахснинг нисбатан барқарор ва нисбатан ўзгарувчан хусусиятлари инсон ҳислатларининг яхлитлиги ва ўзаро боғлиқлигидан таркиб топувчи мураккаб бирликдан иборатдир.

Психологияда инсон зотига хослик масаласи индивид, шахс, индивидуаллик тушунчалари орқали акс эттирилади. Катта ёшдаги руҳий соғлом одамлар ҳам, чақалоқ ҳам, нутқи йўқ, оддий малакаларини ўзлаштира олмайдиган ақли заифлар ҳам индивид деб айтилади. Бироқ, булардан биринчисинигина шахс деб аташ анъана тусига кириб қолган, чунки ўша зотгина ижтимоий мавжудот, ижтимоий муносабатлар маҳсули, ижтимоий тараққиётнинг фаол қатнашчиси бўла олади. Индивид сифатида ёруғ дунёга келган одам ижтимоий муҳит таъсирида кейинчалик шахсга айланади, шунинг учун бу жараён ижтимоий-тарихий хусусиятга эгадир. Илк болалик чоғидаёқ индивид муайян ижтимоий муносабатлар тизими доирасига тортилади, бундай шахслараро муносабатлар тарзи тарихий шаклланган бўлиб, у ёшлигиданоқ шу тайёр ижтимоий муносабат, муомала, мулоқот тизими билан таниша боради. Ижтимоий қуршов, ижтимоий гуруҳ ичида одамнинг бундан кейинги ривожланиши уни шахс сифатида шакллантирувчи, унинг онги ва иродасининг хусусиятларига мутлақо боғлиқ бўлмаган ҳар-хил хусусиятли муносабатлар мажмуасини вужудга келтиради.

Бир хил турмуш шароитлари шахс фаолиятининг турли шаклларини яратиш ҳамда ҳар хил хаётий вазиятни вужудга келтириш имкониятига эга. Ҳаётда бирон бир танбеҳ беришнинг ўзи кимгадир руҳий ҳисни уйғотса, бошқа бировнинг сиртига ҳам юқмаслиги учрайди. Шундай қилиб, одамга таъсир қилувчи барча ташқи қўзғатувчилар ижтимоий шарт-шароитларга, фаолиятнинг ички тарбиявий қисмлари тузилиши йиғиндиси билан бойитилиши эвазига шахс деган тушунча ҳосил бўлади. Одам жамиятда турли гуруҳлар фаолиятига қатнашар экан ,кўпинча улар ҳар хил вазифани бажаради, ўзаро ҳеч бир ўхшамаган ролларни ижро этади. Масалан, ота-онанинг, оиланинг "эгови", инжиқ, "зўравон" бола ўз тенгқурлари даврасида эҳтиёткорона ҳаракат қилиб, ўзини тамоман бошқача тутади. Шунингдек, жиддий, талабчан ва хизмат вақтида бошқаларга қўшилмайдиган саёҳат даврида, меҳнат фаолиятида, ҳашар ва ҳамкорликда, улфатчиликда ҳазилкаш ва қизиқчига айланиши мумкин. Юқорида келтирилган мисолларда битта одамнинг ўзи турли вазиятларда мазмун жиҳатдан бир-бирига қарама-қарши ролларни бажаради. Аксарият ҳолларда одам турли-туман вазиятларга, шароитларга мос, уларга мутаносиб бўлган жиҳатларни намоён қилади, унинг оилада, хизмат вазифасида, жамоатчилик орасида, спорт мусобақасида ва шу сингариларда ўз зиммасига олган ролларни бир-бирига қарама-қарши эмас, балки ўзаро ҳамоҳанг тарзда ўйнайди. Ана шу инсон фазилатлари, ҳислатлар, сифатларининг бир-бирига мослиги шахснинг яхлитлигини кўрсатувчи аломатларидан бири бўлиб, ундаги зиддият ва шаклланиб улгурмаган хусусиятларнинг кўрсаткичи унинг турли вазиятларда бажариладиган ролларни ўзаро бир-бирига зидлиги ҳисобланади.

"Шахс" ва "индивидуаллик" тушунчалари қанчалик даражада бирликдан иборат бўлганига қармай, бир-бирига мос келмаслигининг ўзи ҳам шахснинг тузилишини кишининг индивидуал-психологик ҳислатлари ва фазилатларидан таркиб топадиган аллақандай шакл сифатида тасаввур қилиш имкониятини бермайди. Инсон шахси тузилишида биологик (табиий) ва ижтимоий омилларнинг ўзаро нисбати масаласи мунозаралари масалалардан биридир. Айрим психологлар томонидан шахсда иккита омил - биологик ва ижтимоий омиллар таъсири остида шаклланган иккита асосий кичик структура борлиги таъкидланади. Инсон шахсининг ўзи "эндопсихик" ва "экзопсихик" тузилишга бўлинади деган фикр ҳам илгари сурилди. "Эндопсихика" бамисоли кишининг нерв психик тузилишига ўхшаш бўлган инсон шахсининг ички механизми каби психик қисмлар ва фукцияларнинг ўзаро ички боғлиқлигини ифода этади. "Экзопсихика"нинг ташқи муҳитга муносабати билан, яъни шахс қандай бўлмасин, барибир муносабатга киришиши мумкин бўлган ва шахсга қарама-қарши турадиган тузилишларнинг барчасига нисбатан муносабати билан белгиланади. "Эндопсихика" мойиллик, хотира, тафаккур ва ҳаёл хусусиятлари, иродавий зўр бериш, ташқи таъсирларга берилувчанлик каби ҳислатларни, "экзопсихика" эса киши муносабатлари системасини ва унинг тажрибасини, яъни қизиқишларини, мойилликларини, идеалларини, устун даражадаги ҳис-туйғуларини, шаклланган билимлари ва бошқа белгиларини ўз ичига олади. Табиий асосдаги "эндопсихика", ижтимоий омил билан белгиланадиган "экзопсихика"га қарама-қарши ўлароқ, биологик жиҳат билан боғлиқдир. Индивид ривожланишининг табиий шарт-шароитлари, унинг жисмоний тузилиши, нерв ва ички секреция безлари системаси, жисмоний тузилишидаги афзалликлар ва нуқсонлар унинг индивидуал-психологик фазилатлари шаклланишига катъий таъсир кўрсатади. Лекин биологик хусусият киши шахсининг таркибига сингиб, ижтимоий омилга айланиб қолади ва кейинчалик ижтимоий шаклда мавжуд бўлади. Шахснинг тузилишига, биринчи навбатда, унинг индивидуаллиги киши эҳтироси, ички қиёфасининг, қобилиятларининг тузилишида мужассамлашган, шахс психологиясини англаб етиш учун зарур, лекин етарли бўлмаган системали тарзда тузилиши киради. Шу тариқа шахс тузилишининг биринчи таркибий қисми-унинг индивид ичкарисидаги (интериндивид) кичик система алоҳида намоён бўлади.

Шахс ўзи бирикиб кетган жамият билан, гуруҳлар билан ҳақиқий муносабатлар системасида субъект бўлиб, индивиднинг органик гавдаси ичидаги аллақандай ёпиқ бўшлиқдагина жойлашган бўлиши мумкин эмас, балки у ўзини индивидлараро муносабатлар бўшлиғида намоён қилади. Шунинг учун шахс тузилишининг таърифларидан бирини шахснинг интраиндивид кичик системасини ташкил этиладиган индивиднинг органик тарздаги гавдасидан ташқаридаги «бўшлиқ»дан қидириш керак.

Агар биз киши нима учун фаоллашиб қолаётгани ҳақидаги масалани ҳал этаётиб, нимагадир ёки кимгадир зарурат мавжудлиги ҳолатини ифодалайдиган эҳтиёжнинг фаолликка олиб борадиган моҳиятини тахлил қилар эканмиз, у ҳолда бундай фаоллик нималар эвазига юз беришини аниқлаш учун унинг йўналиши қаёққа ва нимага қаратилганлигини таҳлил қилиб чиқамиз. Ўқувчининг хулқ-атворини яхлит ҳолда қараб чиққан ва унинг психологиясини таҳлил этган ҳолда унинг барқарор майлларини аниқлаш лозим. Фақат шундай қилган тақдирда ўспириннинг муайян хатти-ҳаракатни тасодифан ёки қонуний тарзда қилгани ҳақида хулоса чиқариш, унинг такрорланиш эҳтимолини олдиндан кўра билиш, шахснинг ҳислатларидан бири пайдо бўлишининг олдини олиш ва бошқаларининг ривожланишини рағбатлантириш мумкин бўлади. Мотивлар оз ёки кўп даражада англанган бўлиши ёки умуман англанилмаган бўлиши ҳам мумкин. Шахснинг йўналтирилганлигида англанган мотивлар асосий роль ўйнайди. Киши эҳтиёж объектини мақсад деб англаган ҳолда ўзининг шахсий мақсадларини ўзи кирган жамоанинг мақсадлари билан боғлайди ва ўз мақсадларини тегишли равишда ўзгартиради. Киши фаолиятининг натижасини хаёлан олдиндан белгилаб берадиган мақсад аҳамиятига молик объектда рўёбга чиқишининг реаллиги ҳам англанилган бўлса, бу ҳол шахснинг истиқболи деб қаралади.

Республикамиз халқ таълими тизимида улкан ўзгаришлар булаётган бир даврда шахсни ўрганиш, унинг камолотига алоҳида масъулият билан қараш ҳар бир ота онанинг, ўқитувчининг биринчи галдаги вазифаси ва бурчидир. Ушбу вазифани муваффақиятли бажариш учун аввало улардан назарий ҳамда амалий жиҳатдан педагогик-психологик билим ва тажрибага эга бўлиш, бола шахси руҳиятидаги барча имкониятлар ва ўзгаришларни таҳлил қила олиш, уларни янада ривожлантириш усулларини излаб топиш ва тарбия жараёнида иштирок этувчи ҳар бир шахснинг шахсий-психологик хусусияти ва жараёнларига мос равищда иш тутиш талаб этилади. Мактаб, оила ва кенг жамоатчилик ҳаётида, айниқса психологлар ишида ҳамиша долзарб бўлган ва ҳамиша юксак аҳамият касб этувчи ушбу масалаларни озми кўпми ҳал этиш йўлида тегишли тавсиялар бериб келинган.

Шахснинг шаклланишида унга мақсадга йўналтирилган тарзда таъсир ўтказиш–тарбия етакчи роль ўйнайди. Тарбия шахснинг ривожлантирилишини жамият томонидан қўйилган мақсадларга мувофиқ тарзда йўналтириб боради ва уюштиради. Жамиятда инсон шахси шаклланишида психологик ёндошувлар ва педагогик ёндошувларнинг узвийлиги мақсадга эришишда катта аҳамиятга эгадир.

**Фойдаланилган адабиётлар:**

1. Петровский А.В. Умумий психология - Т:Ўқитувчи, 1992 й.

2. Платонов К.К. Психология - Т.:Дарс, 1982 й.

3. Воҳидов М.В. Болалар психологияси. - Т.:Ўқитувчи, 1982 й.

4. Игнатьев Е.М. ва бошқ. Психология. - Т.:Ўқитувчи, 1970 й.

5. Гоноболин Ф.Н. Психология - Т.:Дарс, 1976 й.

6. Гомезо В.М. Психология курси. - Т.:Дарс, 1972

Ширинов Отабек Тувалович,

Узбекистан, Сырдарьинская область,

Сайхунабадский район Махалля им. Узбекистан

код города: 120100. Тел: (0594) 910 48 49

E-mail: [farxoduralovich@umail.uz](mailto:farxoduralovich@umail.uz).

Сырдарьинский областной институт переподготовки и повышения квалификации работников народного образования. Старший преподаватель.

***(Электронный сертификат нужен)***